ตลาดหุ้นเอเชียปรับตัวขึ้นบ่ายนี้ จับตาเจรจากรีซ-เจ้าหนี้
ตลาดหุ้นเอเชียปรับตัวสูงขึ้นในการซื้อขายช่วงบ่ายวันนี้ ขณะที่นักลงทุนรอดูสถานการณ์หนี้กรีซว่าจะสามารถสรุปข้อตกลงในการรับความช่วยเหลือทางการเงินกับกลุ่มเจ้าหนี้ได้หรือไม่
13 ก.ค. 2558

ผู้สื่อข่าวรายงานว่า ตลาดหุ้นเอเชียปรับตัวสูงขึ้นในการซื้อขายช่วงบ่ายวันนี้ ในขณะที่นักลงทุนรอดูสถานการณ์หนี้กรีซว่า จะสามารถสรุปข้อตกลงในการรับความช่วยเหลือทางการเงินกับกลุ่มเจ้าหนี้ได้หรือไม่
โดยดัชนี HSI ตลาดหุ้นฮ่องกงปิดภาคเช้าที่ 24,956.32 จุด เพิ่มขึ้น 55.04 จุด, +0.22%
ด้านผู้นำยูโรโซนได้ให้เวลานายอเล็กซิส ซิปราส นายกรัฐมนตรีกรีซ เป็นเวลา 3 วันในการผ่านร่างกฎหมาย ซึ่งรวมถึงกฎหมายการปรับขึ้นภาษีการขาย, การลดเงินบำเหน็จบำนาญ, เปลี่ยนแปลงกฎข้อบังคับด้านการล้มละลาย และลดการใช้จ่ายโดยอัตโนมัติหากดุลงบประมาณของกรีซไม่เป็นไปตามเป้าหมาย
ทั้งนี้ ผู้นำยูโรโซนได้ให้เวลากรีซจนถึงวันที่ 15 ก.ค.นี้ เพื่อให้กรีซปฏิบัติตามข้อเรียกร้องดังกล่าว เพื่อแลกกับการรับความช่วยเหลือด้านการเงินระยะเวลา 5 ปี
สำหรับข้อมูลเศรษฐกิจที่ได้มีการเปิดเผยในวันนี้ ได้แก่ ยอดการส่งออกของจีนในรูปสกุลเงินหยวนในเดือนมิ.ย.เพิ่มขึ้น 2.1% เมื่อเทียบรายปี โดยฟื้นตัวขึ้นหลังจากที่ร่วงลง 2.8% ในเดือนพ.ค.
ส่วนการนำเข้าในรูปสกุลเงินหยวนในเดือนมิ.ย.หดตัว 6.7% จากช่วงเดียวกันของปีก่อน ซึ่งหดตัวช้าลงจากอัตรา 18.1% ในเดือนพ.ค.
ทั้งนี้ มูลค่าการค้าต่างประเทศของจีนในช่วงครึ่งแรกของปี 2558 ปรับตัวลง 6.9% เมื่อเทียบรายปี โดยการส่งออกเพิ่มขึ้น 0.9% และการนำเข้าร่วงลง 15.5%